बाहरी साधुओं के दबाव में सीएम को पत्र लिखा
उज्जैन | सिंहस्थ को लेकर की जाने वाली व्यवस्थाओं में प्रशासनिक अधिकारी बाहरी साधुओं के बताए अनुसार कार्य कर रहे हैं। स्थानीय पंडे, पुजारियों, पुरोहितों को न तो किसी बैठक में बुलाया जा रहा है और न ही उन्हें किसी बात की जानकारी दी जा रही है। यह आरोप अभा पुजारी महासंघ के राष्ट्रीय संयोजक पं. महेश पुजारी ने प्रशासन की कार्यप्रणाली से नाराज होकर मुख्यमंत्री को पत्र भेजे पत्र में लगाया है। आरोप लगाए कि मंदिरों के निर्माण के लिए जो बजट बनाए हैं, उनमें न तो पुजारी-पुरोहितों के लिए कमरे, शौचालय, स्नान घर आदि बनाए गए और न ही अन्य सुविधाएं उपलब्ध कराई गई। सिंहस्थ में आने वाले धर्मालुजनों को पूजन-पाठ व अनुष्ठान पंडे, पुजारी पुरोहितों ही संपन्न कराते हैं। इसके विपरीत निजी अखाड़ों में 60 से 70 लाख रुपए खर्च किए जा रहे हैं। शासन सिंहस्थ के नाम पर केवल किसानों व स्थानीय निवासियों के आशियाने ही तोड़ रहा है जबकि सिंहस्थ क्षेत्र में साधु-संतों ने बड़े-बड़े आश्रम और मंदिर बना लिएं हैं जो अवैध है। इस पर प्रशासन कोई कार्रवाई नहीं कर रहा है। पुजारी के अनुसार प्रशासन के दोयम दर्जे के व्यवहार को लेकर नए वर्ष के पहले सप्ताह में आवश्यक बैठक रखी गई है, जिसमें आगे की रूपरेखा तैयार की जाएगी।
hin_Deva hin_Deva